b'\n_START_ARTICLE_\nUd\xc3\xb8delige tr\xc3\xa6ktvangsparti\n_START_SECTION_\nTr\xc3\xa6ktvang\n_START_PARAGRAPH_\nTr\xc3\xa6ktvang betyder, at den ene side egentlig st\xc3\xa5r ganske godt, men denne side skal tr\xc3\xa6kke, og ethvert tr\xc3\xa6k medf\xc3\xb8rer desv\xc3\xa6rre en forringelse af stillingen eller f\xc3\xb8rer endog til tab eller mat. Mens tr\xc3\xa6ktvang ofte spiller en rolle i slutspillet, forekommer den meget sj\xc3\xa6ldent i midtspillet. Nimzowitsch var derfor med rette stolt over sin pr\xc3\xa6station.\n_START_SECTION_\nPartiets historie i\xc3\xb8vrigt\n_START_PARAGRAPH_\nTrods partiets anerkendte v\xc3\xa6rdi kan skakhistorikeren Edward Winter fort\xc3\xa6lle, at det ikke dengang rigtigt interesserede nogen. Det mangler i n\xc3\xa6sten alle betydningsfulde skaktidsskrifter fra 1923 (som f.eks. Deutsche Schachzeitung, Wiener Schachzeitung, BCM, American Chess Bulletin og Tijdschrift van den Nederlandschen Schaakbond)._NEWLINE_Ligeledes opf\xc3\xb8res det ikke i det 25-sider lange afsnit Games of 1923 i Chess-of-today af Alfred Emery (London 1924) eller i Ludwig Bachmanns Schachjahrbuch 1923, som indeholder n\xc3\xa6sten 180 partier._NEWLINE_Denne udvidenhed lod ikke Nimzowitsch i ro. Han p\xc3\xa5begyndte, hvad Winter kalder en propaganda-kampagne. I \'Wiener Schachzeitung\' fra februar 1925 p\xc3\xa5ber\xc3\xa5ber han sig en Hemmer Hansen, angiveligt en dansk "amat\xc3\xb8r" og mesterspiller som den, der i danske skakkredse taler om det "ud\xc3\xb8delige tr\xc3\xa6ktvangsparti" (Winter, s. 243)._NEWLINE_Kort efter \xc3\xb8ger Nimzowitsch i sine b\xc3\xb8ger tempoet, og i 1925 n\xc3\xa6vner han i skriftet Die Blockade et vigtigere vidne. Han skriver "Dette us\xc3\xa6dvanligt smukke tvangsapparat h\xc3\xa6ver partiet, som (verdensmesteren) Dr. Lasker i et hollandsk blad har betegnet som en pragtfuld pr\xc3\xa6station, til at v\xc3\xa6re et sidestykke til det \'Ud\xc3\xb8delige parti\'." _NEWLINE_Den altid skeptiske Winter bem\xc3\xa6rker: "Denne Lasker-artikel (i et hollandsk blad?) mangler endnu at blive fundet." _NEWLINE_Og i bogen Mein System taler Nimzowitsch sluttelig om "et kort parti, som vidt og bredt kendes under navnet det ud\xc3\xb8delige tr\xc3\xa6ktvangsparti." _NEWLINE_Det var et succesfuldt reklamefelttog.'